Source: http://www.bihon.ro/vrem-sa-ramanem-cei-mai-buni/1561766
Timestamp: 2017-10-23 00:56:38+00:00

Document:
„Vrem să rămânem cei mai buni” - BIHON
„Vrem să rămânem cei mai buni”
10. august 2015 15:00
Poloiştii de la CSM Digi se deplasează marți în cantonamentul de la Herceg Novi.
Antrenorul multiplei campioane CSM Digi, Kádár Kálmán, se declară mulţumit de lotul avut la dispoziţie, afirmând că echipa orădeană nu va mai transfera alţi jucători. Lotul formaţiei orădene pleacă azi într-un stagiu de pregătiri comune cu echipa Jadran Herceg Novi, campioana en titre a Muntenegrului. Cantonamentul va dura până duminică.
„Jadran este o formaţie puternică, mai bine cotată decât noi şi de la care cred că vom avea ce învăţa. Vom susţine mai multe meciuri de verificare în compania celor de la Herceg Novi”, a afirmat ieri antrenorul Kádár Kálmán. Jucătorii orădeni vor efectua zilnic câte două şedinţe de pregătire în perioada stagiului, una de pregătire fizică, respectiv una de pregătire tactică.
Kádár Kálmán apreciază că lupta pentru supremaţie pe plan intern se va da între CSM Digi, Steaua şi Sportul Studeţesc. „Oradea deţine deja nouă titluri consecutive şi sunt convins că presiunea asupra antrenorilor bucureşteni este foarte mare, cerându-li-se cu insistenţă detronarea echipei noastre. Noi dorim bineînţeles să rămânem cei mai buni, să ne menţinem supremaţia”, a declarat antrenorul CSM Digi.
Referitor la adversarii din primul tur al Ligii Campionilor, Kádár Kálmán afirmă că nu a avut preferinţe la tragerea la sorţi. „Dacă dorim să ajungem cât mai sus în cupele europene, consider că trebuie să trecem de orice adversar în această fază. Cred că Verona va constitui adversarul cel mai dificil pentru noi în grupa de la La Valetta. A terminat pe locul trei în Italia şi este o echipă periculoasă. La fel va fi şi Budva, care este o forţă în poloul european”, a spus tânărul tehnician al echipei orădene.
„Va fi un sezon interesant”
Căpitanul CSM Digi, Gheorghe Dunca opinează că viitorul sezon va fi unul interesant. „Multe echipe şi-au schimbat antrenorii, pornind la drum cu tehnicieni tineri, foşti jucători, dar şi-au întărit sensibil şi loturile. Vom vedea ce va fi. Noi vom încerca să câştigăm mai departe campionatul, să ne impunem cât mai clar şi să nu ne mai facem singuri zile grele”, declară Ghiţă Dunca.
Andrei Creţu, unul dintre cei mai vechi jucători orădeni, prezent în echipă încă de la primul din cele nouă titluri, este mulţumit de pregătirea efectuată cu noul antrenor. „Pregătirea noastră este foarte bună, aşteptăm să vedem şi rezultatele muncii depuse. Cred că suntem mai puternici faţă de sezonul trecut. Personal, îmi doresc să fiu din nou campion cu CSM Digi, să devin titular la echipa naţională şi să ne calificăm la Jocurile Olimpice”, a conchis Andrei Creţu.
Taguri: campioana, cantonament, csm digi, herceg novi, Kádár Kálmán, polo

References: CSM 
 CSM 
 CSM 
 CSM 
 CSM 
 CSM 
 csm